Immaterielle rettigheder

[Vejledning:

Forslaget til ændring af bestemmelsen angiver to alternative bestemmelser til punkt 21 Rettigheder til programmel og dokumentation, som indeholder regulering af de immaterielle rettigheder i kontrakten. Der er ikke tale om en udtømmende liste. Der findes mange forskellige modeller for regulering af rettigheder til programmel, dokumentation mv. Valget skal altid tages konkret og afhænger bl.a. kompleksiteten af Systemet, typer af programmel i Systemet samt kommercielle overvejelser hos begge Parter. I sit arbejde har DITA forsøgt at vise to simple muligheder for at opdatere den gældende regulering i K01 samtidig med at den ene mulighed er mere leverandørvenlig end den anden.

**Alternativ I:**

Alternativ I er leverandørvenlig bestemmelse, der i høj grad henviser til Leverandørens standardvilkår. Leverandørens standardvilkår fastsætter således vilkårene for immaterielle rettigheder i Kontrakten med undtagelse af det anførte i denne bestemmelse. Denne mulighed kan med fordel bruges i små kontrakter, hvor fordelingen af rettigheder har mindre betydning.

**Alternativ II:**

Alternativ II er kundevenlig bestemmelse. Bestemmelsen bygger på en simpel tredelt rettighedsmodel, der kort fastsætter forskellige rettigheder til materiale, herunder programmel og dokumentation, der er i) udviklet specielt til Kunden (kundespecifikt) ii) udviklet af Leverandøren, men ikke specielt til Kunden (leverandørspecifikt) eller iii) udviklet af tredjepart (standard). Det anbefales at bruge denne mulighed i kontrakter, hvor forskellige softwarekomponenter indgår, men hvor kompleks regulering ikke er nødvendig. Bestemmelsen kan eventuelt suppleres med en bestemmelse om, at Leverandøren kan få brugsret til det kundespecifikke programmel. Endvidere kan bestemmelsen eventuelt suppleres med en regulering af rettigheder til leverandørens ikke-standard vedligeholdelses- og videreudviklingsværktøjer.]

[ALTERNATIV I]

**22. Rettigheder til materiale, herunder programmel og dokumentation**

Kunden bevarer de immaterielle rettigheder, herunder ophavs-, database-, patent-, varemærke, design- og brugsmodelrettigheder samt rettigheder efter markedsføringsloven, til materiale, herunder programmel og dokumentation, som Kunden enten havde forud for Kontraktens indgåelse eller erhverver under andre kontraktforhold, uanset om Leverandøren benytter Kundens materiale beskyttet af sådanne rettigheder i forbindelse med Kontraktens opfyldelse.

Enhver overførsel af immaterialret til materiale, herunder programmel og dokumentation, fra Leverandøren til Kunden, skal ske i overensstemmelse med Leverandørens licensbetingelser, bilag 9. I tilfælde af uoverensstemmelse mellem bilag 9 og dette punkt 21 har sidstnævnte forrang, uden hensyntagen til øvrige forrangsbestemmelser i Kontrakten.

[ALTERNATIV II]

**22. Rettigheder til materiale, herunder programmel og dokumentation**

**22.1 Materiale, herunder programmel og dokumentation, udviklet specielt til Kunden (Kundespecifikt Programmel)**

Kunden erhverver enhver immaterialret til materiale, herunder programmel og dokumentation, som Leverandøren udvikler specielt til Kunden. Kundens erhvervelse af de immaterielle rettigheder indebærer, at Kunden frit kan udnytte materialet fuldt ud og i alle sammenhænge. Kunden har også ret til at ændre, herunder vedligeholde og videreudvikle materialet, samt til frit at udnytte resultatet heraf fuldt ud og i alle sammenhænge. Kunden kan desuden frit overdrage sine immaterielle rettigheder.

Kundens eksklusive erhvervelse af de immaterielle rettigheder indebærer desuden, at hverken Leverandøren eller andre af Leverandørens kunder må udnytte materialet eller andet forveksleligt hermed på nogen måde uden samtykke fra Kunden.

**22.2 Materiale, herunder programmel og dokumentation, ikke udviklet specielt til Kunden (leverandørspecifikt programmel)**

I forhold til materiale, herunder programmel og dokumentation, som Leverandøren har udviklet og leverer til Kunden – uden at det er udviklet specielt til Kunden – erhverver Kunden en ikke-eksklusiv brugsret.

Kundens brugsret omfatter enhver brug uden begrænsning internt og eksternt i forbindelse med Kundens virksomhed, herunder i forbindelse med [indsæt typeeksempler]. Kunden har i den forbindelse også ret til at ændre, herunder vedligeholde og videreudvikle materialet, samt til frit at udnytte resultatet heraf på samme måde som det oprindelige materiale. Kunden kan desuden lade tredjemand benytte brugsretten, når det sker internt eller eksternt i forbindelse med Kundens virksomhed.

**22.3 Materiale, herunder programmel og dokumentation, udviklet af tredjepart (standardprogrammel)**

Leverandøren har i bilag 9 angivet, hvilket materiale, herunder programmel og dokumentation, som tredjepart har udviklet og som enten indgår i Systemet eller som Systemet baserer sig på. Leverandøren har desuden angivet, hvilke licensvilkår der gælder for dette materiale. I det omfang tilbuddet ikke indeholder sådanne angivelser, garanterer Leverandøren, at Systemet hverken indeholder eller baserer sig på tredjeparts materiale.

Engangsbetalinger for standardprogrammel, som er inkluderet i vederlaget for Systemet, og tilbagevendende betalinger for standardprogrammel, der er inkluderet i vederlaget for de løbende ydelser, fremgår af bilag 4. Desuden skal de parametre, som udløser betaling i forbindelse ved brug af standardprogrammel med dokumentation samt den specifikke pris, fremgå af bilag 9. Brugen skal ikke give anledning til vederlag udover, hvad der er beskrevet i bilag 4.

**22.4 Redskaber**

Leverandøren stiller ethvert redskab, som er nødvendigt for Kundens udnyttelse af ovennævnte immaterielle rettigheder og brugsrettigheder, til rådighed for Kunden. Det drejer sig f.eks. om kildekode til og dokumentation af programmel.

**22.5 Overgang**

Kundens erhvervelse af både immaterielle rettigheder og brugsrettigheder sker i takt med, at materialet tilgængeliggøres for Kunden og betaling til Leverandøren er sket, dog senest på det tidspunkt, hvor materialet skal være leveret i henhold denne aftale forudsat betaling til Leverandøren er sket.